আলোচ্যসূচিতে বেসরকারি বাণিজ্য উন্নয়নসহ ৮ ইস্যু
ঢাকা সিটি নির্বাচনের কারণে দু’দিন নয় এবার একদিনই হবে ‘বাংলাদেশ উন্নয়ন ফোরামের’ (বিডিএফ) বৈঠক। আগামী ২৯ জানুয়ারি অনুষ্ঠেয় উন্নয়ন সহযোগীদের সঙ্গে সর্বোচ্চ পর্যায়ের এ বৈঠকে বেসরকারি বাণিজ্য উন্নয়নে নীতিগত সহায়তাসহ ৮টি ইস্যু উপস্থাপন করা হবে।





মূল প্রবন্ধ হিসেবে অষ্টম পঞ্চবার্ষিক পরিকল্পনা তুলে ধরবে সরকার। সাধারণত দুই বছর পরপর দু’দিনব্যাপী এ বৈঠক হয়ে এলেও এবার বৈঠক হবে একদিন।




রাজধানীর শেরেবাংলা নগরের বঙ্গবন্ধু আন্তর্জাতিক সম্মেলন কেন্দ্রে এর উদ্বোধন করবেন প্রধানমন্ত্রী শেখ হাসিনা। বিডিএফ বৈঠক সফল করতে আজ অনুষ্ঠিত হবে প্রস্তুতি সভা। রাজধানীর শেরেবাংলা নগরের এনইসি সম্মেলন কক্ষে সভায় সভাপতিত্ব করবেন অর্থনৈতিক সম্পর্ক বিভাগের (ইআরডি) সচিব মনোয়ার আহমেদ।
এবারের বৈঠকে যেসব ইস্যু গুরুত্ব পাবে সেগুলো হল- জলবায়ু পরিবর্তনের প্রভাব মোকাবিলা ও এর অর্থায়ন, গ্রামীণ রূপান্তরের মাধ্যমে সবার জন্য সমান সুযোগ তৈরি, টেকসই নগরায়ন, সবার জন্য স্বাস্থ্যসেবা ও মানসম্মত শিক্ষা, চতুর্থ শিল্প বিপ্লবের চ্যালেঞ্জ মোকাবিলা, সৃজনশীল অর্থায়ন ও বাংলাদেশের অর্থনৈতিক স্বাবলম্বন এবং জ্বালানি নিরাপত্তা। সর্বশেষ ২০১৮ সালের ১৭-১৮ জানুয়ারি বিডিএফ বৈঠক হয়েছিল।
জানতে চাইলে আয়োজক সংস্থা ইআরডি’র সচিব মনোয়ার আহমেদ মঙ্গলবার যুগান্তরকে বলেন, বিডিএফ সরকারের জন্য খুবই গুরুত্বপূর্ণ। এর মাধ্যমে আমরা আমাদের দেশের অর্থনৈতিক অবস্থা এবং আগামী দিনের পরিকল্পনা উন্নয়ন সহযোগীদের সামনে তুলে ধরব।
আমাদের দেশীয় কৌশলের সঙ্গে তারা কীভাবে তাদের সহায়তা আরও বাড়াতে পারে সেসব বিষয়ে আলোচনা হবে। তাছাড়া আমরা স্বল্পোন্নত দেশের তালিকা থেকে বেরিয়ে গেলে যেসব চ্যালেঞ্জ আসবে সেগুলো মোকাবিলায় করণীয় এবং উন্নয়ন সহযোগীদের ভূমিকা নিয়েও কথা হবে বৈঠকে।
সেন্টার ফর পলিসি ডায়ালগের (সিপিডি) সম্মানিত ফেলো ড. দেবপ্রিয় ভট্টাচার্য বিডিএফ প্রসঙ্গে বলেন, বিডিএফের ভূমিকা এখন অনেকটাই পরিবর্তিত হয়েছে। আমাদের বাজেট অনেক কম বৈদেশিক সহায়তানির্ভর। ফলে উন্নয়ন সহযোগীদের কর্তৃত্ব আগের চেয়ে অনেক কমে গেছে।
তারপরও বার্ষিক উন্নয়ন কর্মসূচির (এডিপি) ৪০ শতাংশ এখনও বৈদেশিক অর্থনির্ভর। সামাজিক খাত যেমন শিক্ষা ও স্বাস্থ্য এবং অবকাঠামো খাতে এখনও উন্নয়ন সহযোগীদের কৌশলগত ভূমিকা অনেক বড়।
এর মধ্যে আবার দ্বিপক্ষীয় দাতাদের ভূমিকা আরও অনেক বেশি। এলডিসি উত্তরণের পর কী ধরনের বা কীভাবে বৈদেশিক সহায়তার ব্যবহার করা হবে, বিশেষ করে রেয়াতি সুদের ঋণ কমে যাওয়ার প্রেক্ষাপটে আগামী দিনে অর্থনৈতিক রূপান্তরের কৌশলগত ভূমিক নির্ধারণ বড় বিষয়। এক্ষেত্রে দাতা গোষ্ঠীর ভূমিকা আলোচনা বিশেষ গুরুত্বপূর্ণ।
ইআরডি সূত্র জানায়, সিটি নির্বাচনের কারণে বিডিএফ বৈঠকের স্থায়িত্ব নিয়ে সংশয় ছিল। কিন্তু মঙ্গলবার হাইকোর্ট নির্বাচন পেছানোর রিট আবেদন খারিজ করে পূর্বনির্ধারিত তারিখ বহাল রাখায় একদিন অর্থাৎ ২৯ জানুয়ারি বিডিএফ বৈঠক অনুষ্ঠানের বিষয়টি চূড়ান্ত করা হয়েছে।
বিডিএফের প্রস্তুতির অংশ হিসেবে আজকের (বুধবার) বৈঠকে একটি কি-নোট সেশন এবং ৮টি ওয়ার্কিং সেশনের বিষয় নিয়ে আলোচনা হবে। এতে সংশ্লিষ্টরা তাদের ইস্যুভিত্তিক উপস্থাপনা তুলে ধরবেন।
যেসব মন্ত্রণালয়ের প্রতিনিধি প্রস্তুতি সভায় অংশ নিচ্ছে সেগুলো হল- পরিকল্পনা কমিশনের সাধারণ অর্থনীতি বিভাগ, স্থানীয় সরকার বিভাগ, বাণিজ্য মন্ত্রণালয়, পরিবেশ বন ও জলবায়ু পরিবর্তন মন্ত্রণালয়, স্বাস্থ্যসেবা বিভাগ এবং মাধ্যমিক ও উচ্চ শিক্ষা বিভাগ।
অষ্টম পঞ্চবার্ষিক পরিকল্পনার প্রস্তুতি সম্পর্কে জানতে চাইলে সাধারণ অর্থনীতি বিভাগের সদস্য (সিনিয়র সচিব) ড. শামসুল আলম বলেন, ইতিমধ্যেই আমরা খসড়া পরিকল্পনা তৈরি করেছি। আগামী ২-৩ দিনের মধ্যে এটি চূড়ান্ত করে ২০ জানুয়ারি ইআরডির কাছে পাঠাব। তারা দেখে দিলে সেটিই বিডিএফে উপস্থাপন করা হবে।
তিনি জানান, এর আগে ২০১০ সালে অনুষ্ঠিত বিডিএফ বৈঠকে উপস্থাপন করা হয়েছিল ষষ্ঠ পঞ্চবার্ষিক পরিকল্পনা। ২০১৫ সালে বিডিএফে উপস্থাপন করা হয় সপ্তম পঞ্চবার্ষিক পরিকল্পনা এবং আগামী বিডিএফে তুলে ধরা হবে অষ্টম পঞ্চবার্ষিক পরিকল্পনা।
অর্থনীতিবিদ ও বিশ্বব্যাংক ঢাকা অফিসের সাবেক লিড ইকোনমিস্ট ড. জাহিদ হোসেন বলেন, এবারের বৈঠকের মধ্যদিয়ে বাংলাদেশ আগামী দিনের চ্যালেঞ্জ মোকাবিলার জন্য কী ধরনের অর্থনৈতিক কৌশল নিচ্ছে তা উন্নয়ন সহযোগীদের সামনে তুলে ধরা হবে। ফলে নতুন কী কী ক্ষেত্রে, কী ধরনের বিনিয়োগ ও সহায়তা প্রয়োজন এবং উন্নয়ন সহযোগীরা কীভাবে কোন ধরনের সহায়তা দিতে পারবে সেসব বিষয় উঠে আসবে।
সূত্র জানায়, বিডিএফের মূল প্রতিবেদন হচ্ছে অষ্টম পঞ্চবার্ষিক পরিকল্পনা। এটি আগামী ২০২১ সাল থেকে ২০২৫ সালের জন্য তৈরি হচ্ছে। ইতিমধ্যেই এর খসড়া তৈরি করেছে সাধারণ অর্থনীতি বিভাগ।
এক্ষেত্রে বেসরকারি বিনিয়োগে গতি বৃদ্ধি ও কর্মসংস্থান সৃষ্টিসহ ১৫টি চ্যালেঞ্জ মোকাবিলায় বিশেষ প্রস্তুতি নেয়া হচ্ছে। এছাড়া প্রেক্ষিত পরিকল্পনা-২০৪১ এবং আওয়ামী লীগ সরকারের নির্বাচনী ইশতেহারকে পরিকল্পনা তৈরিতে দিক নির্দেশক হিসেবে ধরা হয়েছে।
বিশেষ করে উচ্চ মধ্যম আয়ের দেশের মর্যাদা অর্জন এবং ২০৩০ সালের মধ্যে চরম দারিদ্র্য দূর করাই মূল উন্নয়নের লক্ষ্য নির্ধারণ করা হয়েছে।
এর বাইরে থাকছে শহরের সুবিধা গ্রামে পৌঁছানোর পরিকল্পনা। যেসব চ্যালেঞ্জ মোকাবিলায় গুরুত্ব দেয়া হয়েছে সেগুলোর অন্যতম হল জিডিপি প্রবৃদ্ধির কাঠামোগত রূপান্তর করা। এছাড়া আর্থিক খাতে সংস্কার, সরকারি সম্পদ বৃদ্ধি জোরদারকরণ, অবকাঠামোগত চ্যালেঞ্জ চিহ্নিতকরণ এবং রফতানি বৈচিত্র্যকরণ।
আরও কিছু চ্যালেঞ্জ হল- ক্ষুদ্র ও মাঝারি শিল্পে গতি আনা, কর্মদক্ষতার সীমাবদ্ধতা চিহ্নিত করা, চরম দারিদ্র্য নির্মূল, আয় ও আঞ্চলিক বৈষম্য হ্রাস, মানসম্মত স্বাস্থ্যসেবা নিশ্চিত করা, জলবায়ু পরিবর্তন মোকাবিলা এবং স্থানীয় সরকারের ক্ষমতায়ন ও বিকেন্দ্রীকরণ।

ঢাকা সিটি নির্বাচনের কারণে দু’দিন নয় এবার একদিনই হবে ‘বাংলাদেশ উন্নয়ন ফোরামের’ (বিডিএফ) বৈঠক। আগামী ২৯ জানুয়ারি অনুষ্ঠেয় উন্নয়ন সহযোগীদের সঙ্গে সর্বোচ্চ পর্যায়ের এ বৈঠকে বেসরকারি বাণিজ্য উন্নয়নে নীতিগত সহায়তাসহ ৮টি ইস্যু উপস্থাপন করা হবে।